**John Titor** oli internetin keskustelupalstoilla vuosina 2000–2001 viestitellyt nimimerkki, joka väitti olevansa floridalainen aikamatkaaja vuodelta 2036. Nimimerkin väitteisiin kuului muun muassa lähestyvä yhteiskunnallinen romahdus.

John Titor ei ollut ilmiönä uniikki, vaan vuosituhannen vaihteen internetissä esiintyi myös muita aikamatkustajiksi itseään väittäviä nimimerkkejä.

Väitteet
--------

### Aikamatkustus

John Titorin mukaan hänellä oli käytössään General Electricin valmistama aikakone, joka oli asennettu vuoden 1967 Chevrolet Corvette -urheiluauton tavaratilaan ja myöhemmin vuosimallin 1987 Chevrolet Suburban -maasturiin. Titor kuvaili aikakoneen toiminnan perustuvan "standardimallisen Tipler-sinusoidin muodostamiseen", minkä on katsottu viittaavan fyysikko Frank J. Tiplerin teorioihin, joita laajalti pidetään näennäistieteellisinä. Titor myös latasi lukijoidensa nähtäväksi kuvia väitetystä aikakoneestaan ja sanoi sen käytön olevan epämukavaa ja vaativan hengityslaitteen käyttöä.

### Tulevaisuus

Viesteissään John Titor viittasi useasti väitettyihin tuleviin tapahtumiin. Hänen mukaansa vuoden 2004 olympialaiset jouduttaisiin perumaan, minkä lisäksi samana vuonna Yhdysvaltain presidentinvaaleihin liittyvät levottomuudet ja "kuukausittaiset Waco-tyyliset tapaukset" johtaisivat länsimaiden yhteiskuntien koheesion murenemiseen ja lopulta uuteen sisällissotaan Yhdysvalloissa vuoteen 2008 mennessä. Vuonna 2015 sisällissota laajenisi ydinaseilla käytäväksi kolmanneksi maailmansodaksi, jossa kuolisi kolme miljardia ihmistä ja jonka seurauksena Yhdysvaltain pääkaupunki siirrettäisiin Omahaan Nebraskassa.

Titor kuvailee väitettyä tulevaisuuden yhteiskuntaa perinteisiin tukeutuvana, jonka pohjana ovat perhe ja välitön lähiympäristö asukkaineen. Ruoka ja tavara tuotettaisiin paikallisesti, eikä hävikkiä olisi.

### Syy aikamatkalle

Vuonna 1975 markkinoille tulleella IBM 5100 -mikrotietokoneella on mahdollista emuloida IBM:n vanhempien tietokoneiden eri ohjelmointikielillä laadittuja ohjelmia, minkä Titor mainitsi syyksi aikamatkalleen. Hänen mukaansa vuoden 2036 ihmiskunta tarvitsi 5100:n tätä ominaisuutta tietokoneidensa ohjelmointivirheiden havaitsemiseen sen jälkeen, kun tietokonevirus oli saastuttanut ne. Titorin mukaan hän oli jo saanut haltuunsa kyseisen mallin tietokoneen ja oli saapunut 2000-luvun taitteeseen virkistäytyäkseen.

Muuta
-----

John Titorin mytologiaa käytettiin vuonna 2009 ilmestyneessä japanilaisessa visual novel -pelissä *Steins;Gate*.

2010-luvulla alkanutta QAnon-ilmiötä on joskus verrattu John Titoriin. Molempien perustana on tuntematon nimimerkillä internetissä erikoisista aiheista viestittelevä henkilö.

Lähteet
-------

1. 1 2  Physicists Searched the Internet for Time Travelers *The New Republic*.  3.1.2014. Viitattu 8.11.2021. (englanniksi)
2. ↑  Ripatti, Matti: John Titor saapui aikakoneella *hs.fi*.  27.9.2008. Viitattu 8.11.2021.
3. 1 2 3 4 5  Who was John Titor, the 'time traveller' who came from 2036 to warn us of a nuclear war? *The Telegraph*.  21.11.2015. Viitattu 8.11.2021. (englanniksi)
4. 1 2  The Mystery of John Titor: Hoax or Time Traveler *Pacific Standard*.  6.5.2013. Viitattu 8.11.2021. (englanniksi)
5. 1 2 3  Vago, Mike: In the year 2000, a time traveler appeared to predict the future *The A.V. Club*.  22.5.2016. Viitattu 8.11.2021. (englanniksi)
6. ↑  Steins;Gate gets remaster with additional stories *Rock Paper Shotgun*.  25.3.2018. Viitattu 8.8.2018. (englanniksi)
7. ↑  Who is Q, the Internet's Most Mysterious Government Poster? *The Daily Dot*.  29.5.2018.  "A previous example can be found in the saga of John Titor, a supposed time traveler from 2036 who claimed to have been sent to prevent the Y2K bug and revealed himself via fax to Art Bell in November 1998. [--] It seems likely that QAnon’s real identity is just as mundane as John Titor’s." Viitattu 8.11.2021. (englanniksi)
8. ↑  QAnon Is More Important Than You Think *The Atlantic*.  ""I’ve often related Q to previous figures like John Titor or Satoshi Nakamoto," Brennan told me, referring to two legends of internet anonymity. [--] John Titor is the name used on several message boards in 2000 and 2001 by someone claiming to be a military time traveler from the year 2036." Viitattu 8.11.2021. (englanniksi)

Aiheesta muualla
----------------

* Kuvia tai muita tiedostoja aiheesta **John Titor** Wikimedia Commonsissa

* www.johntitor.com - International web site - Time Traveler, John Titor, collection of all forum posts by John Titor
* John Titor: Who was the time traveler that visited Rochester? *Rochester Post-Bulletin*.  30.10.2020.  (englanniksi)